5 ದಿನದಿಂದ ನಡುಗಡ್ಡೆಯಲ್ಲಿ ಸಿಲುಕಿದ ಕುರಿಗಾಹಿ ರಕ್ಷಣೆಗೆ ಹರಸಾಹಸ ಯಾದಗಿರಿ: ಭಾರೀ ಮಳೆಯಿಂದಾಗಿ ಹಲವು ನದಿಗಳು ತುಂಬಿ ಹರಿಯುತ್ತಿದ್ದು ಕೃಷ್ಣಾ ನದಿಯ ಪ್ರವಾಹದ ಮಧ್ಯೆ ನಡುಗಡ್ಡೆಯಲ್ಲಿ ಕುರಿಗಾಹಿಯೋರ್ವ ಸಿಲುಕಿಕೊಂಡಿದ್ದಾರೆ. ಐದು ದಿನಗಳ ಹಿಂದೆಯೇ ಸಿಲುಕಿಕೊಂಡಿದ್ದು ನದಿ ಆಚೆ ಬರಲು ಸಾಧ್ಯವಾಗದೆ ಸಂಕಷ್ಟ ಪಡುತ್ತಿದ್ದಾರೆ ಎನ್ನಲಾಗಿದೆ. ಯಾದಗಿರಿ ಜಿಲ್ಲೆಯ ಹುಣಸಗಿ ತಾಲೂಕಿನ ನಾರಾಯಣಪುರ ಡ್ಯಾಂ ಸಮೀಪದಲ್ಲೇ ಇರುವ ಕೃಷ್ಣಾ ನದಿ ಬದಿಯಲ್ಲಿ ಘಟನೆ ನಡೆದಿದೆ. ಬಸವಸಾಗರ ಜಲಾಶಯದಿಂದ ಕೃಷ್ಣಾ ನದಿಗೆ ಈಗ 2 ಲಕ್ಷ 20 ಸಾವಿರ ಕ್ಯೂಸೆಕ್ ನೀರು ಬಿಟ್ಟ ಹಿನ್ನೆಲೆ ಕೃಷ್ಣಾ ನದಿ ಈಗ ಉಕ್ಕಿ ಹರಿಯುತ್ತಿದೆ. ನಾರಾಯಣಪುರ ಪಂಚಾಯತ್ ವ್ಯಾಪ್ತಿಯ ಐಬಿ ತಾಂಡಾದ ನಿವಾಸಿ ಕುರಿಗಾಯಿ ತೋಪಣ್ಣ ನಡುಗಡ್ಡೆಯಲ್ಲಿ ಸಿಲುಕಿದವರು. ತನ್ನ ಕುರಿಗಳು ತೆಗೆದುಕೊಂಡು ಎಡದಣ್ಣ ಮಾಳೆಯ ನಡುಗಡ್ಡೆ ಪ್ರದೇಶಕ್ಕೆ ತೋಪಣ್ಣ ಹೋಗಿದ್ದರಂತೆ. ನಡುಗಡ್ಡೆಯಲ್ಲಿ ಉತ್ತಮ ಮೇವು ಇರುವ ಹಿನ್ನೆಲೆ ದವಸ ಧಾನ್ಯವನ್ನೂ ತೆಗೆದುಕೊಂಡು ಕುರಿ ಮೇಯಿಸಲು ಹೋಗಿದ್ದರು ಎನ್ನಲಾಗಿದೆ. ಇದೀಗ ಪ್ರವಾಹಕ್ಕೆ ಸಿಲುಕಿರುವ ಕುರಿಗಾಹಿ ಸಹಾಯಕ್ಕಾಗಿ ಅಂಗಲಾಚುತ್ತಿದ್ದಾರೆ. ಸ್ಥಳಕ್ಕೆ ಹುಣಸಗಿ ತಹಶೀಲ್ದಾರ ವಿನಯ್ ಪಾಟೀಲ ಹಾಗೂ ಮೊದಲಾದ ಅಧಿಕಾರಿಗಳ ತಂಡ ಭೇಟಿ ನೀಡಿ ರಕ್ಷಣೆ ಮಾಡಲು ಜಿಲ್ಲಾಡಳಿತ ಸಿದ್ಧತೆ ನಡೆಸಿದೆ. ಹೆಚ್ಚು ಪ್ರವಾಹ ಹಿನ್ನೆಲೆ ಕುರಿಗಾಹಿಯನ್ನು ಕರೆ ತರಲು ಜಿಲ್ಲಾಡಳಿತ ಶತಾಯ ಗತಾಯ ಪ್ರಯತ್ನ ಮಾಡುತ್ತಿದೆ ಎನ್ನುವ ಮಾಹಿತಿ ಇದೆ.